Scholastique Mukasonga

**Scholastique Mukasonga** (født 1956) er en fransk-rwandisk forfatter. Hun debuterte som forfatter i 2006 med memoarer fra sin oppvekst i Rwanda. Hennes forfatterskap og engasjement har blitt hedret med en rekke priser og utmerkelser internasjonalt og hun er den mest berømte forfatteren fra sitt hjemland.

## Liv og virke
Mukasonga ble født i den tidligere Gikongoro-provinsen sørvest i Rwanda, nær Rukarara-elven. I 1959 begynte de første pogromene mot tutsier. Som mange andre tutsier ble familien hennes i 1960 deportert til Nyamata i det forurensede og underutviklede Bugesera-distriktet i Rwanda. Der bodde familien i en flyktningleir, og Mukasonga overlevde både forfølgelser og massakrer. Tross en kvote som kun tillot 10&nbsp;% tutsier i videregående skoler, begynte hun i 1968 å studere ved internatskoleen Lycée Notre-Dame-de-Citeaux i Kigali og i 1971 ved sosialarbeiderskolen i Butare. Mukasonga har sagt at å bli sosialarbeider var hennes eneste valg i livet. Hun trodde det ville gjøre det mulig for henne å dra tilbake til landsbyene og bruke sitt yrket til å bringe kunnskap til de som var ekskludert fra å få gå på skole, være deres talsperson overfor lokale myndigheter og frigjøre dem fra marginalisering. I 1973 ble tutsi-skolebarn drevet ut av skolene, så vel som tutsi-tjenestemenn fra stillingene sine, og Mukasonga måtte flykte til Burundi for å unnslippe livsfare.

Mukasonga fullførte studiene sine som sosialarbeider i Burundi og begynte å jobbe for UNICEF. Hun kom til Frankrike i 1992, og jobbet som sosialarbeider for studentene ved Universitetet i Caen fra 1996 til 1997. Siden 1998 har hun vært domstolsrepresentant for Union départementale des associations familiales de Calvados. Hun bor i Normandie i Frankrike.

I 1994 mistet Mukasonga sine foreldre og totalt 37 familiemedlemmer som ble drept under folkemordet i Rwanda. Først i 2004 turte hun å dra tilbake til hjemlandet, og det var etter denne reisen hun skrev sin første bok, en selvbiografi med tittelen *Inyenzi ou les Cafards.* Den engelskspråklige utgaven av boka ble nominert til Los Angeles Times Book Prize i 2016 kategorien selvbiografi. Hennes neste bok, *La Femme aux pieds nus*, kom ut i 2008. Hun mottok Seligmann-prisen frå Chancellerie des universités de Paris, en pris som anerkjenner arbeider mot rasisme og intoleranse.

Mukasonga er Rwandas mest berømte forfatter, hennes memoarer og skjønnlitterære verk har mottatt en rekke priser og utmerkelser internasjonalt. I juni 2017 fikk hun prisen for fransktalende ambassadører (Ambassadeurs francophones) i København. Hun er medlem av juryen i Prix Deauville Littérature et Musique (Deauville Pris for litteratur og musikk). Hun har også blitt utnevnt til Chevalier des Arts et des Lettres.

I 2019 kom filmen *Our Lady of the Nile,* basert på Mukasongas bok med samme tittel. Den fransk-talende filmen, regissert av Atiq Rahimi, vant Glassbjørnen under Filmfestivalen i Berlin 2020.

## Bibliografi

### Romaner

* *Notre-Dame du Nil* (2012)
* *Cœur tambour* (2016)
* *Kibogo est monté au ciel* (2020)
* *Sister Deborah* (2022)
* *Julienne* (2024)

### Memoarer

* *Inyenzi ou les Cafards* (2006)
* *La femme aux pieds nus* (2008). På norsk; *Den barbeinte kvinnen* (2024), oversatt av Agnethe Øye.
* *L’Iguifou* (2010)
* *Un si beau diplôme !* (2018)

### Noveller

* *Ce que murmurent les collines* (2014)
* *La vache du roi Musinga et autres nouvelles rwandaises* (2016)

## Priser og utmerkelser

* 2011: Prix littéraire: Prix Renaissance de la nouvelle
* 2011: Prix Bourdarie de l'Académie des Sciences d'Outre-Mer
* 2012: Prix Renaudot – for *Notre-Dame du Nil*
* 2012: Prix Ahmadou-Kourouma – for *Notre-Dame du Nil*
* 2015: Grand Prix SGDL de la nouvelle – for *Ce que murmurent les collines*
* 2015: Prix Francine-et-Antoine-Bernheim
* 2017: Prix littéraire des Ambassadeurs
* 2019: Finalist for National Book Award for Translated Literature – med *The Barefoot Woman*
* 2021: Prix Simone de Beauvoir pour la liberté des femmes – for *Un si beau diplôme*
* 2022: Finalist for National Book Award for Translated Literature – med *Kibogo*
* 2023, Valgt som Royal Society of Literature International Writer
* 2024: Prix Littéraire de la Renaissance Française

## Referanser